Nos Johannes abbas S. Martini Eduensis notum facimus quod viri religiosi et honesti fratres Stephanus et Johannes, filii Lombardi Fortis, quondam civis Eduensis, germani fratres, commonachi nostri et monasterii nostri, ad laudem altissime trinitatis gloriosissimeque Marie virginis et animarum remedium, volentes in dicto monasterio nostro unam fundare capellaniam et dotare, ut in monasterio nostro esse debeat perpetuo unus capellanus ad altare S. Christophori ante quod suas elegerunt sepulturas, qui qualibet hebdomada duas missas celebret; cujus capellanie collatio ad ipsos quamdiu dicti fratres vixerint pertinebit, et ipsis sublatis, ad abbatem. Nec poterit dicta capellania conferri in posterum preterquam persone religionis nostri monasterii. Dictam autem capellaniam dotaverunt et dotatam esse volunt dicti fratres perpetuo de suis rebus infrascriptis quas ipse habebit de titulo sue capellanie. Primo videlicet domus quedam sita apud Giroles. Item ochia et pratum et quidam clausus vinee qui dicitur clausus de Virey. Tenebitur dictus capellanus nobis abbati annuatim solvere decem septem denarios censuales in quibus dicte res tenentur. Anno Domini M CCC XXXVI, indictione V, die mercurii ante festum B. Clementis, pontificis Sanctissimi, etc.